Jövőre lesz új terápiás gyógyszer májbetegeknek - Dr.Info - Egészség és Életmódmagazin
Kategória: Egészségpolitika Készült: 2012. december 19. szerda, 18:16 Írta: mti
Jövőre megkaphatják életmentő kezelésüket a súlyos májbetegségben szenvedők
Szócska Miklós a sajtótájékoztatón elmondta: ezzel az új készítménnyel a korábbi 40 százalékos gyógyulási arány helyett 70 százalékos gyógyulás érhető el a Hepatitis C-ben szenvedő betegek számára. A jövő évi gyógyszerkasszából 2,5 milliárd forint fordítható az új terápia támogatására, így azt eredményesség alapú szerződésben fogják finanszírozni – mondta az államtitkár.
Werling Klára, a Vírusos Májbetegek Országos Egyesületének (VIMOR) elnöke elmondta: erre a készítményre háromezer beteg várt, akik a korábbi kettős kombinációjú szerre nem reagáltak. Hatékony kezelés hiányában nekik májzsugor, de akár májrák lehetséges kialakulásával kellett volna szembenézniük. A következő években viszont az új készítménynek köszönhetően ezek a betegek meggyógyulhatnak, újra munkába állhatnak – tette hozzá.
A májbetegeket képviselő két betegszervezet újabb petíciót fogalmazott meg, azt viszont október 12-én már demonstráció keretében adták át az ágazatvezetésnek. Ebben azt írták: a betegség korszerű gyógyszerekkel kezelhető lenne, az úgynevezett C-vírus okozta májgyulladás új gyógyszereit azonban az állam nem támogatja, emiatt „megfizethetetlenül drágák”.
Kapcsolódó kifejezések: VIMOR Vírusos Májbetegek Országos Egyesülete hepatitis